khistorydata/jeongjo-sjw-relations huggingface dataset:
정조 23년
傳于李益運曰本宮都提調戶曹堂郞宮司入侍
정조 23년
傳于李益運曰禮房承旨馳詣受香所奉審摘奸以來
정조 23년
以假注書望筒傳于金羲淳曰前假注書呂東植仍察廳任
정조 23년
承旨前望單子入之徐有聞落點
정조 23년
傳于金羲淳曰科次入侍
정조 23년
傳于沈象奎曰對讀官等不在鎖院之內而不能檢飭當該試所承旨下義禁府推考試官等今方科次爲先從重推考
정조 23년
傳于沈象奎曰收券未畢而科次先爲入侍則他承旨一人例爲待令與試官登筵而今於入侍命下之後不爲待令以致命官以下之閤外遲滯當該承旨鄭尙愚罷職
정조 23년
金羲淳啓曰臣與右承旨鄭尙愚伴直矣纔已罷職出去伴直無人同副承旨徐有聞卽爲牌招何如傳曰允
정조 23년
以閔台爀囚單子判付內分揀放送爲良如敎
정조 23년
以掌樂正柳頤玄拿處傳旨傳于金羲淳曰分揀
정조 23년
吏曹口傳政事直閣單金近淳兼校書校理單金近淳
정조 23년
兵曹口傳政事副護軍崔獻重
정조 23년
李益運以禮曹言啓曰來十月初九日宗廟冬享大祭親行時永寧殿依前例同日遣大臣行祭事知委何如傳曰允
정조 23년
李益運以奉常寺都提調意啓曰東籍親耕田所種唐黍打作則所出爲三石十二斗粘粟打作則所出爲六斗稻打作則所出爲五石十四斗豆打作則所出爲一石四斗太打作則所出爲一石三斗之意敢啓傳曰知道
정조 23년
金羲淳以兵曹言啓曰今此謁聖時侍衛及環衛軍兵當爲磨鍊而取考謄錄則己酉年春塘臺齋宿時禁軍以入直侍衛挾輦軍以入直軍六十名磨鍊槍劍軍置之弘化銅龍門軍八十名布帳外排立翌曉詣文廟時禁軍全數挾輦軍二百名槍劍軍六十名駕前別抄駕後禁軍依例磨鍊禁御兩營軍各三哨與布帳外排立軍替代環衛訓局步軍四哨馬軍三哨自集春門外至文廟環衛而還宮後步軍則入來布帳外合倂環衛甲寅年侍衛軍兵及布帳外排立軍竝依己酉年例磨鍊而齋宿時挾輦軍六十名以金虎門軍餉色軍磨鍊布帳外則以廣智營軍二十名弘化銅龍門軍六十名排立而待環衛軍入來還入直訓局步軍十哨馬軍三哨自集春門外至文廟環衛而還宮後步軍五哨入來與布帳外排立軍合倂環衛而皆自集春門入來壯勇營京鄕軍三哨自弘化門內至明光門外川邊列立訓局軍一百名弘化通化月覲集春門分把儒生入場時禁斷雜人矣今番則何以爲之乎取稟傳曰竝依甲寅年例爲之齋宿時則挾輦軍一百名禁軍二百人爲之環衛軍內外各營入直中除營直出用可也
정조 23년
金羲淳以兵曹言啓曰今此謁聖時設布帳當爲磨鍊而取考謄錄則在前文廟設布帳訓局擧行乙巳以後連因下敎置之春塘臺設布帳則皆令訓禁兩營合力擧行矣今番則何以爲之乎取稟傳曰依近例爲之可也
정조 23년
閔台爀以宣惠廳都提調意啓曰傳曰今見惠堂疏重臣之言必無過其實則判尹事大關體統大臣衙門下屬雖於訟理決折猶且一邊進來則況於訟理之外無難直治豈成說乎令該廳草記規正以存朝體事命下矣本廳下屬之應訟於法司者如有可治之罪則必先進來而後治罪蓋以訟理自訟理事體自事體況在本訟之外乎今此漢城府之不有舊例任自治罪極涉未安當該漢城府堂上施以罷職之典俾存舊例何如傳曰允
정조 23년
金羲淳以義禁府言啓曰通禮院假引儀鄭在愼拿處事傳旨啓下而假引儀則以雜岐例自刑曹擧行事曾有定式矣鄭在愼移送刑曹之意敢啓傳曰今番則分揀可也
정조 23년
死罪臣金憙疏曰伏以流虹之慶節方屆如川之茀祿滋臻懽忭舞蹈中外惟均仍竊念臣之縮伏鄕里逖違京闕徒抱戀結之忱未參起居之班五載于玆乙卯之秋方在屛退俟勘之中遂犯虧分闕禮之罪而自玆以後每年是日罪上添罪而至于今年年愈久而罪愈添矣伏況犬馬之齒已踰七十春夏之間再經重病孱骸危喘餘日無多而當此滿朝慶抃之辰獨爲窮閻跧蟄之蹤區區寸誠莫能自伸此實臣罔赦之罪也臣於本罪之外又有此罔赦之罪而屢疏自列尤極猥越伏乞聖明亟降嚴誅以爲爲臣子而蔑臣分者之戒焉臣無任云云答曰省疏具悉卿懇霜令知時寒意始緊此時豈可强力登程卿須安心愼攝待開春上來仍傳曰此批答遣史官傳諭
정조 23년
左議政李秉模疏曰伏以臣冒據是任居然三歲于玆矣上之不能進一賢退一不肖下之不能措一事發一謨猷徒仰厦氈之憂勤厚招朝野之嗤點觸處生疣無往非罪雖以山藪之量曲加庇覆不衷之災理所必至而一病侵尋果成癃廢之形矣臣素無疾病自勝冠四十年之間未嘗浹旬朔而淹枕簟自恃强健多忽攝養風寒暑濕不少愼防寢啖脫着惟意是快以致積年所崇乃乘衰氣而作粵自五六年來種種形症非風則痰重以濕熱如烘耐住不得飮必爽口而止夜輒拓戶而眠今年春夏之交痰注左體有時劇歇意或勿藥可瘳一不試以醫治邇來霜氣漸高輾轉沈痼乍觸曉冷便作半日不遂房闥之步尙云其艱鍾漏之行已矣無望臣以眇然一疎蹤囿天地陶勻之化荷生死骨肉之恩靑雲平步黑頭宰相年亦去六旬無多雖病且死夫復何憾而涓埃莫報桑楡先迫中夜以思寧不傷悒中書休沐雖有請暇之例半身麻痺難卜奏效之期則秋務瘝曠益切微分之兢惶文字煩籲反欠衷懇之導達擬於今日自力趨簉獲近淸光於轎前則畢暴情悃冀垂矜許昨今所患忽又添劇欲習容觀强起還仆臣情到此誠亦窮蹙而非臣自言孰爲之宛轉哉第伏念諸凡乞免之章言病居多君父視以飾讓同朝疑其占便言愈煩而誠未孚情雖切而聽易泛此實今古之通患而若臣平日之不敢遽自引病日月之所俯燭也臣豈忍爲一毫過實之言以欺我殿下哉日前備局擧行之駭然卽臣自訟自勵之會且伏奉前席誨諭之敎其在義分益當竭蹶之不暇而目下實狀如右所陳玆敢力疾草疏仰瀆閔覆之下伏乞聖明特賜哀憐亟免臣本兼諸職仍治逋慢之罪許其優遊卒歲俾親砭焫萬一賴天之靈獲延螻蟻之喘則自今至死之年皆殿下賜也言溢神短不知所裁臣病思惝怳語失倫次而兼管譯院啓目有昏謬不察之罪致勤提敎尙稽譴罰經宵踧踖靡所容措近來朝紳多昧格例莫重奏御或失體段每切悚惕之餘不惟不能隨事董正自臣壞損又至於此奚比一字之誤稱死罪而已惟願特降處分以振綱紀焉臣無任云云答曰省疏具悉卿懇卿之所愼難强於風寒夙夜之勞嘗所爲卿聞之者夏間筵席亦以觀勢使之暫休旣設言於卿在予推誠待卿之道豈必更待申懇而若加調將卽獲勿藥中書重任之輕解能無致惑於瞻聆附陳格例間事所引過矣安心愼攝仍傳曰此批答遣史官傳諭
정조 23년
判敦寧鄭民始疏曰伏以臣猥當匪分之職冒上辭懇未蒙允許徊徨悶隘措躬無所日夕顒祝惟願天地父母之諒察矜憐而又於惠局有不可晏然者月前本廳吏屬呈訴于臣曰爲人之所誣呈於京兆將有橫徵之患極爲冤枉云云各司下屬之橫罹於法司者或往復或移文多有其例而事關財訟不欲私相往復題其狀以其人治以非理好訟律之意捧甘該府而仍爲發甘矣判尹臣李祖源以爲雖是大臣衙門非大臣手判而堂上之捧甘極爲不可頗有詬怒之言云大臣之親判捧甘曾所未聞廳屬之公文伸枉前例不一則該堂之盛怒實是料外而置不相較矣忽於日前不爲進來推治本廳首庫直而數之曰今此笞治不關訟理以其紛紜之故云紛紜者蓋指捧甘之事也假使臣違式捧甘往復辨論可也京兆非惠局之上司則不當替治下屬而本廳之知委各司毋論某事例以捧甘雖六曹之尊於京兆者亦皆發甘則詳究事理從違在我本無可怒之端而乃發昧例之怒作此無前之擧誠不知何故也進來與否大臣在焉非臣之所知而替治之事箚着臣身臣固孱劣不足數而獨不念同朝相敬之義乘氣加人乃若是乎臣今疾病漸痼志氣頓衰呼牛呼馬一切任之誠無與人較挈之意而橫遭凌蔑貽羞不細何以擧顔對郞吏酬酢公務乎臣以無似久綰重任所以妨賢路而誤國計者多矣雖微此事固宜當去況今事屬廉防義難蹲據臣之去就於是乎決矣玆敢略具短章仰控事實伏乞聖明亟遞臣兼帶惠局之任以靖私義千萬幸甚臣無任云云答曰省疏具悉所失在彼卿其勿辭行公
정조 23년
己未九月二十四日卯時上詣景慕宮展拜入侍時行都承旨閔台爀右承旨鄭尙愚左副承旨沈象奎右副承旨金羲淳同副承旨崔獻重假注書尹致永李游夏記注官承膺祚金履永直提學李晩秀檢校直閣金近淳檢校待敎李存秀以次侍立訖上具翼善冠衮龍袍乘輿出交泰門永淸門明政門由弘化門命書駕前下敎曰兵曹判書爲先越俸一等當該禁喧郞廳出付當直以待處分由逌瞻門入宮大門至降輿所降輿仍詣板位行再拜禮入廟內奉審坐榻修改處命本宮都提調李時秀戶曹判書趙鎭寬正郞李靖模宮司令尹光垂趙鎭完閔斗爀同爲入侍換鋪蘆簟及地衣訖還御齋殿少頃命外辦入之左通禮跪啓請外辦上乘輿出逌瞻門至弘化門外命尙愚解嚴仍御明政門降輿陞座上曰考官李秉鼎製述讀券官爲之代戶曹判書趙鎭寬考官爲之出榻敎引儀引讀券官判府事沈煥之同成均李秉鼎大司成李晩秀對讀官副護軍金祖淳尹光顔檢校直閣金近淳校理南履翼秋到記製述儒生入就拜位行禮訖煥之進前曰差早勞動聖體若何上曰一樣矣上以雅誦發策書下御題命秉鼎等讀訖象奎跪啓宣敎懸題官分揭東西庭上曰懸題官鄭在愼拿處出榻敎又命書榻敎曰當該協律郞拿處典樂令攸司科治上命晩秀以雅誦所以然之意曉諭於諸生其中如有不實才者令退去晩秀承命宣諭訖上入明政門內乘輿入永淸門交泰門還內諸臣以次退出
정조 23년
己未九月二十四日午時上御便殿秋到記儒生殿講入侍時行都承旨閔台爀行左承旨李益運右承旨鄭尙愚左副承旨沈象奎右副承旨金羲淳假注書尹致永李游夏記注官承膺祚金履永考官右議政李時秀戶曹判書趙鎭寬行護軍李冕膺參考官禮曹參議金祖淳行副護軍尹光顔副司直金近淳修撰南履翼以次進伏訖命開講上曰儒生朴文煥誤讀講章爲先停擧永黜齋學事招致久任郞廳分付也上敎尙愚曰入門官誰也尙愚曰典籍李敬參矣上曰是誰之族也尙愚曰李敬心之四寸矣上曰渠旣是小官則何敢偃行於殿庭咫尺之地乎禮記有磬折之訓凡於趨走之際但當十分敬謹今其行步太涉慢倨各別嚴飭可也上曰海西撥路近甚稽緩極爲駭然令廟堂嚴關申飭也命書榻敎曰抄啓文臣親試今日爲之又命書榻敎曰奉命承旨許遞令該曹口傳付軍職其代前望單子入之待下批牌招察任又命書榻敎曰以今日擧行觀之校書館事駭然當該副提調推考兼校理金近淳與內閣本職仍任牌招察任又命書榻敎曰今見堂疏重臣之言必無過其實則判尹事大關體統大臣衙門下屬雖於訟理決折猶且一邊進來則況於訟理之外無經直治豈成說乎令該廳草記規正以存朝體考講訖左通禮跪啓禮畢命退諸臣以次退出
정조 23년
己未九月二十四日初更上御便殿科次入侍時左副承旨沈象奎右副承旨金羲淳同副承旨徐有聞假注書尹致永記注官承膺祚金履永讀券官判府事沈煥之知敦寧李秉鼎大司成李晩秀對讀官禮曹參議金祖淳行副護軍尹光顔修撰南履翼副司直金近淳以次進伏訖上命煥之等考券上曰限已過矣下帳退儒弘化門則下鑰集禮門則仍爲開鑰試官寢具使之入之更鼓三下矣上命試官曰夜已深矣旣未出榜則姑餘數軸待明朝更考出榜好矣命官以下姑爲退去留宿於集禮門內承史則仍留而承旨則輪回也承史以次權退
정조 23년
行都承旨閔台爀坐行左承旨李書九未肅拜行右承旨李益運坐左副承旨沈象奎坐右副承旨金羲淳坐直同副承旨徐有聞坐直注書柳台佐奉命在外一員未差假注書尹致永仕呂東植仕直事變假注書弼聖賚仕
정조 23년
藥房提調金文淳副提調閔台爀啓曰伏未審日間聖體若何寢睡水剌之節何如臣等率諸御醫趁早入診詳察聖候爲宜王大妃殿氣候何如惠慶宮氣候何如臣等不任區區伏慮敢來聞安竝此仰稟答曰知道慈殿慈宮氣候一樣卿等不必入侍矣王大妃殿惠慶宮中宮殿藥房口傳問安答曰知道
정조 23년
徐有聞啓曰明日常參經筵取稟傳曰停
정조 23년
李益運啓曰備邊司郞廳來言今日賓廳日次而無時急稟定事不得來會云矣敢啓傳曰知道
정조 23년
備忘記穩城府使李尙說下直長弓一張長箭一部片箭一部筒兒一箇賜給
정조 23년
傳于徐有聞曰科次入侍
정조 23년
以右承旨鄭尙愚罷職傳旨傳于徐有聞曰前望單子入之
정조 23년
徐有聞啓曰卽者副校理洪樂安以其親病陳疏徑出原疏雖不得不捧入所當直捧禁推傳旨而此與無端徑出有異推考警責何如傳曰允
정조 23년
以承憲祖囚單子判付內鄕外之人何知以不應爲公罪勘放外位時若整飭就位豈有是乎當該首獻官拿處爲良如敎
정조 23년
李益運以兵曹言啓曰今此謁聖時侍衛軍兵竝依甲寅年例爲之事命下而甲寅年禁御兩營鄕軍各三哨設布帳外先爲排立還宮後集春門外環衛軍五哨入來合倂排立矣今番則禁衛鄕軍旣停番其代以訓局步軍三哨磨鍊乎敢稟傳曰依此爲之可也
정조 23년
沈象奎以義禁府言啓曰時囚罪人李烷杖一百收贖告身盡行追奪永不敍用照律公事判付內有免竄可乎之命矣大抵李烷身爲營將非軍務治盜而濫施重棍威脅恐喝終至金光才自縊致死之境究其罪狀萬萬痛駭其在重人命嚴法綱之道不可循例勘斷而永不敍用之律猶不足以贖其所犯李烷加施遠地定配之典何如傳曰營將之設置卽不過戢盜而反以其具賊害無辜至於致命得免償死可謂倖矣諸道鎭營欲爲革罷者久而姑未處分如此之類亦敢行惡永不敍用之律施之於營府官長之濫殺管下之屬者初不近似至於遠地定配亦無旁照之可言旣非軍務亦非鎭屬則不顧人命而用棍事關師律爲先下送該道所管兵使處拘繫閫廨待習操時嚴棍三十度充軍可也
정조 23년
沈象奎以義禁府言啓曰平安監司韓用龜狀啓內麟山僉使兪祿中爲先罷黜其罪狀令攸司稟處事啓下矣兪祿中時在任所云依例發遣府書吏交代後拿來何如傳曰允
정조 23년
掌令鄭澣啓曰文廟還安祭時祭監監察柳遠鳴以爲典祀官典籍承憲祖初不入參於就位行禮之班使之遍尋不知所在享班事體何等敬謹而身爲祭官擧措甚駭不可無警責之道云云矣監臺呈課旣如此則不可置而勿論請典祀官承憲祖拿問處之答曰依啓
정조 23년
司諫曺允遂應敎韓用鐸掌令鄭澣校理曺錫中副校理閔命爀修撰南履翼副修撰金履載啓曰鄭致達妻之凶逆前後聲討已盡其千妖萬惡之罪凡在血氣之倫者莫不切齒痛心噫危逼聖躬沮遏大策厚麟之凶謀而窩窟則此賊也推戴逆禶謀危宗社範能之逆節而根柢則此賊也此豈容一日假息於覆載之間哉三司之論已及多年轉而爲合辭之啓合辭之啓又閱幾年而轉而爲伏閤之爭當日處分廼止於近島黜置揆以邦憲已爲失刑之大者豈意向者遽有出陸之命不審殿下何爲此萬萬過擧也噫嘻此賊之有萬戮難赦之罪者殿下之所嘗洞燭者也無一分可恕之端者殿下之亦嘗俯諭者也國無法則已如其不然則夫安有謀危宗社之如此賊而使其首領之得保也危逼聖躬之如此賊而有此內地之移置也當初殿下之不忍置法姑從次律者不過曰恐傷先王之德也欲體先王之心也此則有大不然者先大王之於渠止慈至愛之德如傷若保之恩是固大聖人人倫之至耳渠若有一半分人心則固當謙恭謹畏奉承聖意而獨奈狼性難馴虺毒潛肆謀逼先王之儲嗣幾危先王之宗社而幸賴先大王日月之明終不爲此賊之所熒惑赫然明斷丕建大策以奠我宗祊於億萬年盤石之固此先大王之宏謨英烈卓越百王昭垂萬世者也惟其梟獍之凶鬼蜮之情不及彰著於在宥之日未克斷恩而正法也今若以先王慈愛之恩貸此賊罔赦之罪則非所以明先王之德而體先王之心也管叔致辟何累於文王之盛德而恩不掩義所以爲周公之達孝也以殿下之聖學高明見理甚精而何不劈破此義理之關明正其亂逆之罪乎夫朝廷命令之不由於喉院罪謫去來之不關於王府其爲後弊有不可勝言實非所望於聖明之時而此亦猶屬餘事妖凶如鄭妻憯毒如鄭妻而遽使移置於京師至近之處巢穴得肆之地喙息自如防守不嚴以揆賊事觀之凶招中所謂救貧議婚等說又是妖賊之一大罪案其糾結凶徒煽動亂民之狀昭不可掩而其中罔測之凶言亦有脈絡之相關者此而置之則又不知幾箇凶賊接迹而起藉爲淵藪宗社之憂容有其極蓋其妖肚逆腸愈往愈甚初旣爲謀逆之巨魁而王法不行又爲煽亂之窩窟而近畿移置思之及此每不覺懍然又於年前有出置城外之命使亘古所無之逆任便居住於城闉咫尺之地此已萬萬驚心而及承今番下敎始知入置京第已多年所繼而有出置罪名命釋之擧噫綸音頒下之後此賊之由來罪惡尤極彰著而今日之意外處分反歸寬假當初全宥之命雖蒙收還畢竟命釋之擧大失刑政神人之憤菀由是益激宗社之虞憂從此轉深三尺之章有不可一刻容貸請亟寢罪人鄭致達妻出置罪名命釋之音依前還發配所仍令王府快正典刑噫嘻痛矣從古亂逆何限而窮凶極惡豈有如德相者哉蝨附權奸奴聽指使與國榮所繆綢者惟大計之沮遏也與國榮所謀議者唯國脈之潛圖也四字凶言已是振古所無之大逆而到今眞贓盡爲發露逆節尤極凶慘筵席不道之奏辭草本罔測之疏語實爲澤白泓諸賊之根柢而末乃與仁京輩一種凶逆聲氣相通徒黨寔繁或推爲大將或署爲先鋒至於謀聚徒衆掠邑犯都若非天祐宗祊罪人斯得滔天之禍可勝言哉德相乃以澤泓之罪首又爲仁京之賊魁雖千剮萬斫不足以洩輿憤而拿囚閱月一未訊問曾不得加一杖損一毛使之徑斃於獄中古今天下寧有是哉追律雖有禁條而此賊則前後不道之言皆出於渠口諸賊承款之招無非德相之結案孥戮籍産之律不施於此賊其可曰國有三尺乎且況逆復正法之後五字刀割凶謀逆節及今益彰擧國臣民腐心之痛切齒之讎尤有倍於前日請物故罪人德相亟施孥籍之典噫嘻痛矣尙喆之罪可勝誅哉本以庸瑣之品久據勻軸之任眷遇何如恩造何如而賦性側媚宅心陰祕罔念國恩之圖報徒知凶賊之力護耉輝復出之說暗地和應情跡難掩龍妻援比之奏宿處顧戀手脚盡露物議之喧騰厥惟久矣王章之久屈尙何言哉平日之稔惡旣如是狼藉則其子之傳法亦可以推知今此逆宇之東西閃跡千億化身莫非傳襲有素而指敎有自也然此猶屬之細故而至若指揮悖子構成啓草將欲啓達而先售嘗試之計急於掉脫而反肆欺罔之習噫嘻是豈今日臣子之所敢萌於心而筆諸書者耶且況網打之計莫售則反爲薦人之擧樹黨之意斯急則至有擬帥之謀父子繆綢同惡相濟殆有甚於世蕃之於嵩賊堅之於積至於前後凶逆之一行刀割姻附賊復陰助聲勢不軌之跡已綻懷二之謀難掩賊復之輸款卽尙喆之結案揆以邦憲焉逭天討而當律未施陰誅先加輿憤去而愈菀國論去而愈激而向者院相之敎大有不然者雖以逆積賊點之曾經院相及其逆節綻露之後王章無所撓屈今逆喆之罪有浮於兩賊則豈可以院相之故貸三尺之重沮一國之論乎請逆賊尙喆追施孥戮之典十二行刀割答三司曰不允七字刀割
정조 23년
司諫曺允遂掌令鄭澣啓曰噫嘻痛矣以能賊萬古所無之逆魁不卽正刑徑先致斃輿情莫不痛惋此豈可以尋常物故置而不論哉論其平日罪犯則陰樹逆種密倡凶論慫慂恒簡爲渠羽翼糾結厚麟自作窩主待國洞執命之日擬占台府當李潭秉銓之時把弄朝權且以醴酒之說大北之論肆然脅持百計嘗試倡爲追崇之說恐動儕流沮遏代聽之逆皆其部曲則亂本凶圖甚於耉輝師興究其情節已是萬戮猶輕而及夫賊吉之招出後凶言逆情尤益綻露無餘矣噫癸亥反正之說太甲桐宮之言推戴逆禶之謀某也爲大將某也爲吏判某也爲閫帥等說爛熳於前後諸賊之供而妖任埋凶之計究其本則能賊也逆範懷刃之凶究其本則能賊也特以凶頑之故忍杖徑斃王章未伸擧國同憤今以渠之招辭觀之雖優爲謀逆以不少之人何可遽然承服又以爲如欲殺之則速出斬之等語肆然發惡而且太甲桐宮之說果與諸賊一席酬酢於展開書傳講其文義云者與相吉澤遂之招若合符契卽此一節乃渠之結案旣已遲晩後物故則不可以未及結案置之趾賊一門之窮凶極惡自有天地以來所未有者而限以國法猶貸其凶種之稚少者梟種稍長安知不更肆獍惡如範吉等所爲者耶法令有限而事變無窮常事守法處變貴權從古聖賢不能無義起者所以善處變於法外之意得其時中之權也今殿下以自我防之自我啓之爲持難之端其防也固是守法之常也其啓也豈非處變之權而一向膠守不卽處分則豈不有欠於懲亂逆防後患之大經大法耶澤遂爛熳同參於啓能凶慘不道之謀而只誅其身王章已失輿憤未洩其陰凶情節其弟萬無不知之理請遲晩後物故罪人啓能亟施孥籍趾賊等凶種夬施邦刑獻遂設鞫得情噫嘻痛矣從古亂逆何限而豈有如今番夏賊之窮凶極惡者哉語其凶言則雲海之所不道論其逆節則賊鏡之所不爲見者骨寒聞者膽掉實是窮天地亘古今所未聞所未有者也此豈渠一人之所作爲一時之所做出和同之類必有其人黨與之討不容少忽而旣搜之文書倂皆付丙未露之端緖全不究覈獄體疎虞寧不寒心到今追究之道惟在於親屬奴傔之及時訊鞫而章疏之請俱未蒙允治逆之律不當如是且爲此賊之支屬者若使一日留置於天壤之間則今日廷臣尙可謂有人理臣分乎只緣臣等不忠無狀懲討後時應行适雲之例尙此得請於半年之後者其於復讎討賊之義自顧慙恧無以抗顔於人世而尙幸成命之下少洩神人之憤及夫見傳敎之下該府者有夏賊子女囚禁待年之命臣等驚惶抑鬱寧欲溘然夫逆種之待年殄滅乃指尋常治逆之律文也今此夏賊卽是開闢以來所無之逆其於麟亮之稱兵鏡虎之凶言不啻百倍則古今天下安有以此賊子女而有待年與否之可論哉及至今日年限已過則尤不可晷刻容貸於覆載之間矣夏賊之外豈復有夏賊而今者逆恭又出則今日群下之骨驚膽掉直欲手磔口臠之心尤有倍於夏賊初出之時矣噫彼恭賊敢於鞫庭提誦夏賊之凶書乃以相議勸成納招又發夏賊所不道之凶言則梟獍種子腸肚相連亦一夏賊而特其逆節之發露差有先後耳千剮萬斫未足以洩輿憤收孥瀦澤不可謂當其律夏賊之變已用适雲之例則今於此賊決不可異同也明矣噫其一家之內生出二夏賊則此非一朝一夕之故其凶言逆謀傳襲有素平日之爛熳酬酢一室之尋常倡和推此可知恭賊正刑之後一二同情之類旣無究問之道英材斗恒尙今假息於覆載之間則夏恭兩賊之黨與同情萬無不知之理目今究覈之道惟在於此而雖以今番連伊事言之渠以賊傔之妻敢生凶濫之心至有擊錚之擧此亦古今所無之變怪而渠不過幺麽一賤女則決非渠所可獨辦者也是必其夫暗地指使爲此嘗試之計據此一事劇逆親屬之從中跳踉復事繆綢之狀昭不可掩此而若不窮覈嚴斷則未知何樣禍機伏在何地今於事端旣露之後尤不容暫緩盤覈請夏賊子女亟施跪斬之典斗恭親屬應坐之類一依适雲例擧行英材斗恒及夏賊親屬奴傔連伊夫妻竝嚴鞫得情夬正典刑噫以國榮之亘古今所無之窮凶劇逆而得保首領臥斃牖下朝廷之刑政紊矣神人之憤鬱深矣古今天下寧有是耶噫彼榮賊貪天爲己之罪怙寵自恣之惡屈指而不可枚擧罄竹而難以盡書權傾人主而威福在手鉗制朝紳而淵膝惟意八方爭輸貨賂百官多出門下而及其黜退之日所引洛誥首章一句語卽不道之亂言劇逆之斷案此在渠猶屬薄物細故耳廣儲嗣一事最是宗社之計臣民之望而渠敢肆然以此事不可再擧之說咆喝公座略無顧忌一行刀割凶肚莫掩至於製給凶疏沮遏大計則有浮於逆莽煽動人心潛圖國脈則百倍於凶溫論其罪惡尤萬萬極凶極獰而只緣其身之徑斃未及天討之顯加臣民痛惋厥惟久矣到今逆復正法之後逆節益著輿情愈激惟其伸王法討國賊之道只在追施一款則凶如此賊逆如此賊者決不可以常例論請物故罪人國榮亟施孥籍之典噫嘻痛矣明謙之凶謀逆節實是亘萬古所無之賊也身爲閫帥五字刀割已是劇逆之斷案而乙巳春諸賊指日擧兵之時自擬內應大將至於書給四柱先占身數其所爲計至凶極獰而況渠五字刀割逆復之愛姪也一門之內日夜繆綢兩賊之間出沒紹介危機急變迫在呼吸何幸賊謀自綻天討夬行而誅殛之典止及其身收孥之律尙未擧行揆以王法萬萬失當以謙以逆復之子傳襲其父之凶圖五字刀割鉤覈之路惟在於此賊之盤問而半夜特敎出付縣獄鞫體之壞損刑政之顚倒已無可言今乃不加究覈不捧結案遽爾用刑只施應坐古今天下寧有是耶籍産之典雖已擧行而收孥之律在所不已逆復之變振古所無殄滅無遺育者政爲此賊準備語則其在鋤逆種杜後患之道殄之滅之不容少忽而今此好石之以年未滿循例爲奴者揆以邦刑萬萬乖當夫待年用法乃是尋常治逆之律而至於此賊實無異於古之适雲今之趾夏則其凶種逆孽之待年與否今無可論時偉性本陰譎行又凶悖賊翰之餘論無不主張賣權兜攬惟意所欲樂禍忘忮爲世側目厥惟久矣暗結妖宇之父子昏夜綢繆情跡陰祕隱然自比於戚聯之人至欲擬擧於握兵之任長惡助勢便一窩主及夫賊宇之輸款而渠之眞贓畢露無餘推此一款卽是斷案而尤有國人之至今所腐心痛骨者壬寅秋邦慶實是八域臣民歡忭蹈舞之辰而噫彼時偉抑獨何心顯示不悅之意章奏之上力遏邦慶二字酬酢之間牢諱慶忭等語公坐稠廣攘臂咆喝有耳皆聞無人不道及至定號之日肆發凶言於衆人之中曰今此定號何如是太早究厥心腸已萬萬極凶絶悖而甚至於五月喪變之後以平日不平之心益肆陰凶之計暗囑其兄沮戲葬地國言喧藉情節莫掩揆以邦憲在所必鞫而今此島棘之典可謂失之太輕噫彼逆宇以凶喆之子藉其氣勢罔念喣濡之恩益肆跳踉擬帥市恩之謀旣極陰祕荷杖偸鈴之態不忍正視其所負犯不一而足而乃於不敢言之地敢懷不敢萌之心潛構啓草欲售欺天之計此已窮凶絶悖而於渠猶屬薄物細故潛藉逆復之姻婭七字刀割與同死生之說旣已遲晩顧瞻他日之計明白納招甚至於干涉善復自知當死之供吐實於平問之下其窮凶情節更無可言有賊如此不施邦刑則天網絶矣王法壞矣宇鎭之於善謙兩賊一而二二而一也今於兩賊伏法之後獨使此賊得逭王章古今天下寧有是哉當初已結案之凶逆得保首領於海島者已是失刑之大者而拿來之啓依法允下則庶幾聖斷赫然天討亟行矣奈之何纔到湖界旋從迂路初則領付本鄕末乃移配近島殆若量移者然義理自此晦塞亂賊無所懲畏思之及此寧不大可憂而大可懼者哉請明謙以謙亟施孥戮逆復庶子好石亟施處絞荐棘罪人時偉設鞫得情夬正王法遲晩罪人宇鎭捧根脚夬正王法噫嘻痛矣亂臣賊子從古何限而豈有若九宗之窮凶極惡至妖絶憯者哉渠以蟣蝨之賤常懷梟獍之心過惠陵而不下所乘則悖慢之逆節於是著矣向懿陵而至發凶言則怨懟之逆腸昭莫掩矣此陵亦下馬之言陵卒之參證明白偏黨二字之說帳殿之納招凶獰人臣之以偏黨事君前後凶逆所未發之語而此賊之肆然發口抑何心腸屢次供招之罔測不道至於此極則此誠古之莽卓之所未嘗有而今之夏瑮之所未敢爲也卽此一款雖千剮萬戮不足以少洩神人之憤而若夫佯狂凶計又何其陰慝巧惡之極也噫彼星賊之凶疏聞之者無不心寒而膽掉見之者皆欲手磔而口臠則爲今日臣子者苟有一分秉彝之心孰不欲明張沬飮疾聲嚴討而渠乃身居臺職忽稱癲狂之病巧作掩護之計綢繆之跡參涉之狀明若觀火窮覈情節永拔根柢卽是王章之所不可已者而纔得承款未及正法致使往牒所無之極逆大憝徑先致斃於獄中輿情之憤惋固不暇言而國家之失刑當復如何到今追施之道惟在於收孥籍産之典雖有依聖國已施之律之敎豈有凶如此賊逆如此賊而不施極律者乎請承款後物故罪人九宗亟施孥籍之典答兩司曰不允
정조 23년
司諫曺允遂啓曰罪人克觀以妖任之同氣凶謀逆節爛熳同參而嚴訊之下抵賴不服未克究覈未及承款王章莫伸輿憤莫洩請金甲島爲奴罪人克觀更令王府嚴鞫得情快正王法逆賊尙魯卽是千萬古所未有之劇賊而孥戮之典旣施旋寢噫此賊之未伏王章徑自殞斃已極神人之憤矣假使此賊頑然尙在則千剮萬斫不足以懲其罪孥之戮之在法當然凡係祖宗朝金科玉條猶或隨時變通則今此追孥之禁自近年斷然定行守之太固致使應行之律不得施於此賊萬有一日後惡逆之如尙魯窮凶者抵賴不服頑忍徑斃則孥戮之法其將不施乎罪在罔赦事關後弊請逆賊尙魯亟施孥戮之典噫世道日下人心漸溺至於姜彝天輩出而亦一變怪也姜彝天則本以妖邪之性薄有啁啾之技剽取稗官浮淫之辭幻出市徒佻儇之態招誘遠近而或以術藝相衒糾結黨與而輒以標號相加而騙取貨物旨意閃忽假設謊怪之事煽動妖誕之說而敢於顯露之餘反爲拔足之計前後情狀節節狡慝而如金履白誕妄陰邪之類又從以趨附使令之不暇托爲師弟而傳播邪說誘引徒黨而慫慂奸計京鄕焉出沒而甘作倀鬼晝宵焉綢繆而聽其指嗾其他至妖至邪之情殆有浮於彝天至於金鑢本以憸邪之徒投入妖陰之藪招呼容接爛熳同歸往復𧬈訾視若同胞者渠去來和應互相連肚者渠及夫發告之共議益見情跡之難掩與彝天一而二二而一者也伏惟大明中天物無遁形而特推欲竝生之化俾躋咸與新之域有此酌處之命而第念渠輩雖是幺麽白徒而亦簪纓之裔也其詖淫之所漸染心術之所陷溺始若誘人而餂貨轉至捏妖而煽訛一此不止實有方來難言之慮在聖人辟以止辟之政決不可不嚴杜其漸以示生道殺人之義而不由王府徑付秋曹已是失刑之大者且未及窮覈遽已發配妖黨何以知畏民志何以底定請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問快正典刑其餘徒黨亦令嚴鞫處斷以折奸萌答院曰不允
정조 23년
副校理洪樂安疏曰伏以臣之情私固已屢煩於前後陳懇而臣父病由篤老恒在床席臣之身旣終鮮無人替護離捨供職實非其時而仰感恩造無路報答唯以奔走竭蹶爲一分自效之計矣卽於直中得接家信則臣父自來痰癖之症越添於經旬久感之餘兼以食傷重之咳喘症情之沈篤有難實記伻書踵至促臣歸見臣一聞此報五內如灼有不得晷刻按住玆敢忙陳短章徑出禁扃伏乞天地父母俯垂矜諒亟遞臣職以便救護仍治臣擅離之罪以肅朝綱千萬幸甚臣無任云云省疏具悉爾其勿辭救護
정조 23년
副修撰金履載疏曰伏以臣老母方在臣兄臣履喬淸道郡任所而自來勞損之疾積年沈痼重以癖積之祟遇涼輒發卽接來信諸症越添牀玆爲日食飮頓減臣自聞此報方寸如灼情急歸護按住不得而且臣母周甲在於來月旬間此時情理尤難離側玆不得不拜章徑行冒犯瀆擾之罪伏乞聖明亟治臣擅離之罪以肅朝綱以安私分千萬幸甚臣無任云云省疏具悉爾其勿辭往護
정조 23년
己未九月二十五日卯時上御便殿科次入侍時左副承旨沈象奎右副承旨金羲淳同副承旨徐有聞假注書尹致永記注官承膺祚金履永讀券官判府事沈煥之知敦寧李秉鼎大司成李晩秀對讀官禮曹參議金祖淳行副護軍尹光顔修撰南履翼副司直金近淳以次進伏訖上命煥之等考券考券訖上命書傳敎曰秋到記殿講純通居首生員閔哲儒製述策三下一居首生員申光軾竝直赴殿試講之次幼學金益耟製述之次進士安光宇竝直赴會試製述草三下生員韓允鎭給二分講略儒生八人各紙一卷賜給煥之曰讀券官李晩秀宜識鎖院法例之嚴而乃與對讀諸臣徑出殿庭之外有若占便者然事甚未安不可無警從重推考何如上曰依爲之出擧條煥之曰臣竊伏謂禮待臣鄰卽我列聖朝家法而殿下尤致意於九經之義召接臣等必以史官傳諭者匪今所創自昔伊然而蓋未嘗以賓筵試院有所差等則今之近侍諸臣亦有見而行之者矣乃者試官詣閤之敎出而院隷只呼府吏而唱傳臣聞甚訝之問于錄事以古例然否則亦云近例如是臣雖不敢淹遲於趨召之際仍卽隨承史登筵及伏聆聖敎引例爲諭者而乃覺臣自失大官進退之儀不勝惶恧臣固不敢以大官自處至若朝廷體貌不可緣臣無似而蕩然壞了矣當該史官實合請罪而循襲謬例而然則不必溯論今日以前之事也第自今更飭政院另尋古例俾新進小官輩皆曉然不迷於舊典之遵行似好故臣不拘小嫌敢此仰達矣上曰依爲之出擧條上命晩秀曰謁聖習儀何日爲之乎晩秀曰今日爲之爲計矣上曰八道儒生俱爲上來出入之際必以濟濟蹌蹌之儀預爲申飭也諸執事皆已塡差云耶晩秀曰姑未見之矣上曰諸執事亦令掌議極爲擇差無至亂雜也上命象奎書傳敎曰入格儒生明日待令仍命退諸臣以次退出
정조 23년
行都承旨閔台爀坐行左承旨李書九坐直行右承旨李益運坐左副承旨沈象奎坐右副承旨金羲淳坐同副承旨徐有聞坐直注書柳台佐奉命在外一員未差假注書尹致永仕呂東植仕直事變假注書弼聖賚仕
정조 23년
沈象奎啓曰行大司憲權裕未肅拜執義沈奎魯掌令鄭澣金熙周持平金熙洛呈辭持平一員未差監察茶時之意敢啓傳曰知道
정조 23년
李書九啓曰玉堂備員間視事頉稟之意敢啓傳曰知道
정조 23년
金羲淳啓曰今日次對禁衛大將申大顯擧條中長陵垓字外補土事有一行落漏書入至於啓下臣之矇然捧入不勝惶恐原擧條改付標以入而當該注書所當重勘本院請推之外無他可施之罰何以爲之敢稟傳曰推考
정조 23년
傳于沈象奎曰吏房承旨入侍
정조 23년
傳于閔台爀曰京畿監司入侍
정조 23년
沈象奎以成均館大司成意啓曰因七日製更稟草記傳曰外方儒生上來後爲之謁聖臨時更稟可也事命下矣依下敎更稟之意敢啓傳曰知道大提學待明朝牌招而試紙用大好紙仍令通方外可也
정조 23년
傳于沈象奎曰文衡陳疏受由弘文提學待開門牌招
정조 23년
沈象奎啓曰弘文提學待開門牌招事命下矣弘文提學黃昇源在外何以爲之敢稟傳曰藝文提學牌招
정조 23년
以南履翼囚單子判付內付過放送牌招入直爲良如敎
정조 23년
李書九以吏曹言啓曰新除授旌義縣監李偃呈狀內矣身老母年今七十素患貞疾當此換節之時日益添劇轉側須人目下情理萬無越海赴任之望斯速入啓遞改云親病旣如是沈篤則不可强令赴任改差何如傳曰允口傳差代可也
정조 23년
吏曹口傳政事以金思喆爲旌義縣監
정조 23년
李益運以吏曹言啓曰贈諡剛愍公金元亮延諡來十月十九日定行於忠淸道淸州地云矣敢啓傳曰知道
정조 23년
李書九以禮曹言啓曰來十月初九日宗廟冬享大祭親行時省牲省器之節依例以親臨磨鍊擧行乎敢稟傳曰以親行磨鍊可也
정조 23년
沈象奎以都摠府言啓曰副摠管李基讓以同知義禁府事本府坐起晝仕出去之意敢啓傳曰知道
정조 23년
沈象奎以一所巡廳言啓曰去夜初更五點量犯夜人別監金弘器執捉何以爲之敢啓傳曰付之訓將充定標下各別敎飭改過後使之草記可也
정조 23년
李益運以御營廳言啓曰謹依下敎宣傳官李吉會各別嚴棍十五度後仍爲充定於本廳軍塘報手之意敢啓傳曰知道
정조 23년
金羲淳以訓鍊都監言啓曰謹依一所巡廳草記批旨犯夜被捉別監金弘器改過後草記次本局巡視旗充定之意敢啓傳曰知道
정조 23년
徐有聞以刑曹言啓曰因忠淸監司李泰永狀本曹啓目判付內李存昌事已有處分延東標事諸大臣獻議皆參差卿等指一論理草記事判下矣此獄已經四年首從互換論以事體尤宜審愼而今道臣之屢次査啓以延東標設計之終沒把捉不欲直擬於首犯之科者必以東完之變辭有用之納供明有所據而然且東標因道啓已蒙勘配之典則有用之爲首犯今無可疑渠旣親犯死罪經年在逃使其嫡克代受首惡之名論以倫紀已是可殺而犯打衙童火燒官卜無非渠所作變之事而亦皆箇箇輸款則獄案已定律名至重依律處斷斷不可已其餘在囚諸罪人令道臣分輕重勘處何如傳曰允
정조 23년
禁府啓目長湍府使趙義鎭原情云云傳旨內辭緣泛稱遲晩所當請刑是白乎矣曾經宣傳官勿爲請刑載在大典通編議處何如啓附過放送爲良如敎
정조 23년
徐有聞以義禁府言啓曰時囚罪人李烷加施遠地定配之典事草記批旨內爲先下送該道所管兵使處拘繫閫廨待習操時嚴棍三十度充軍可也事命下矣李烷以批旨內辭意具罪目依例發遣府書吏押付于該道所管慶尙右兵使處而拘繫閫廨待習操時嚴棍三十度充軍後狀聞事分付之意敢啓傳曰知道
정조 23년
以時囚罪人申光輅照律公事傳曰關係至重不可尋常照律勿限年遠配
정조 23년
徐有聞以義禁府言啓曰時囚罪人申光輅杖七十收贖告身盡行追奪徒一年半定配照律公事傳曰關係至重不可尋常照律勿限年遠配事命下矣申光輅咸鏡道明川府勿限年遠配而以議啓內辭意具罪目依例發遣府書吏押送配所何如傳曰允
정조 23년
大提學洪良浩疏曰伏以臣重叨文苑之任居然歲且周矣殫竭駑鈍之才思效尺寸之勞而其奈精耗思涸氣不從心凡於代撰之詞考券之役驅策副急拙澁昏謬內省自愧如負大何近當溫涼交換之節重觸外氣轉成寒熱之症膈痰升降精神昏瞀飮食不化坐臥須人束帶赴公斷無其望故日前到記試役不得已呈病懸頉幸蒙改點之恩伏地惶蹙若無所容而多日調治召醫服藥終無分減喘息益復凜綴神識轉加迷塞卽伏見七夕製草記批旨有待明朝牌招之命方當京外多士咸聚之日聖意實出於搜拔才畯興勸遠邇甚盛擧也臣忝居館閣之任承命考試與有幸焉自顧賤疾苟有一分可强之勢則敢不竭蹶趨簉而目下病情負席涔涔萬無蠢動之望聞命隕越無所措躬伏況釋菜盛禮吉日已近鑾蹕親擧禮重事曠百僚奉璋多士圜橋臣名叨知館尤當駿奔執事備數於考券之列而時日之內實無以自力强起仰效職分尤不勝瞻望惶隘之至玆敢冒死哀籲於仁覆之下伏乞天地父母察臣病之難强念試體之尤重亟命鐫臣館閣之任卽賜變通以幸國事以延殘喘不勝顒祝臣無任云云答曰省疏具悉謁聖科日在近其間調理行公
정조 23년
正言李東冕啓曰請金甲島爲奴罪人克觀更令王府嚴鞫得情夬正王法請逆賊尙魯亟施孥戮之典請濟州牧定配罪人姜彝天黑山島定配罪人金履白慶源府定配罪人金鑢亟令王府拿來設鞫嚴問夬正典刑其餘徒黨亦令嚴鞫處斷以折姦萌答曰不允
정조 23년
己未九月二十六日卯時上御誠正閣諸承旨持公事入侍入格儒生同爲入侍時行都承旨閔台爀行左承旨李書九行右承旨李益運左副承旨沈象奎同副承旨徐有聞假注書尹致永呂東植記注官金景煥承膺祚檢校直閣金近淳以次進伏訖有聞讀奏全羅監司趙宗鉉狀啓金堤郡守李在翼到任事慶尙監司申耆狀啓幽谷察訪洪宅柱遭父喪事益運讀奏慶尙監司申耆狀啓霜降事東萊府使金觀柱狀啓漂倭領來差倭下船宴設行事開城留守金勉柱狀啓齊陵忌辰祭設行事書九讀奏忠淸水使李顯宅啓本上番諸色軍摠數開坐事象奎讀奏忠淸監司李泰永啓本罪人張云大林川郡到配事江原監司南公轍啓本罪人韓師殷嚴刑放送事全羅監司趙宗鉉啓本罪人洪春三龍潭縣到配事分書判付訖上曰史官出去呼新來仍令儒生陞殿可也履永承命出呼新來訖生員申光軾進奏姓名上曰爾之所製其中稍優故爲居首矣素是實才而近來久未被選其間何去耶光軾曰其間經草土矣生員閔哲儒進奏姓名上曰爾之兄弟爲幾人乎哲儒曰六人矣上曰爾是第幾人乎哲儒曰臣爲最長矣上曰已爲登第者是第幾人耶哲儒曰爲第三人矣上曰爾之群弟中亦有經工人乎哲儒曰第四弟亦爲經工矣進士安光宇進奏姓名上曰爾於今番幾乎居首爾果聞之乎光宇曰未得聞之矣上曰命官之意以申光軾爲優故汝果下第而如爾實才何時不做耶筆則誰之所書光宇曰臣之甥姪李光顯所書也上曰爾之居齋先於申光軾耶光宇曰小科則臣果先登矣生員韓允鎭進奏姓名上曰爾亦幾乎登第而試券中用大學序文矣允鎭曰然矣幼學金益耟進奏姓名幼學李集運進奏姓名上曰爾於登第之前則當永爲居齋爾果知之乎集運曰知之矣上曰爾須各別講習也幼學任格白時享辛仁默李劉志義許鏞鄭光勳以次進奏姓名敎鏞曰爾之居齋爲幾年乎鏞曰今爲四年矣上曰爾之經工果如何鏞曰前此屢爲入格矣上曰然則近日何不赴擧乎鏞曰近則未爲蒙點矣上曰爾之初名是何字鏞曰初名則字矣上曰許之名屢爲見之而許鏞則未嘗見之故近日未爲點下此後則以初名還爲改之也命儒生退出仍命頒賞儒生等領賞如儀訖命退諸臣以次退出
정조 23년
己未九月二十六日辰時上御重熙堂吏房承旨入侍京畿監司同爲入侍時同副承旨徐有聞假注書呂東植記注官金景煥承膺祚京畿監司徐鼎修以次進伏訖上敎鼎修曰奉審之行何當入來耶鼎修曰當於二十九日入來矣命書傳敎曰承旨房仍左承旨爲禮房右承旨爲軍士房命退諸臣以次退出
정조 23년
行都承旨閔台爀坐行左承旨李書九坐右承旨鄭尙愚坐左副承旨沈象奎坐右副承旨金羲淳坐直同副承旨徐有聞坐直注書柳台佐病一員未差假注書尹致永仕直呂東植仕事變假注書弼聖賚仕
정조 23년
李書九啓曰明日經筵取稟傳曰停
정조 23년
李書九啓曰來初一日輸對日次矣敢稟傳曰當次人受點後日次待令
정조 23년
閔台爀啓曰右副承旨金羲淳今日不爲仕進卽爲牌招何如傳曰允
정조 23년
沈象奎啓曰御營大將申大顯以漢城府左尹城隍發告祭獻官今方受香出去矣所佩命召及兼帶左邊捕盜大將命召大將牌傳令牌來請還納何以爲之而將兵之任不可一刻無摠察之人捕將則在前如此之時有他邊大將兼察之例今番則何以爲之敢稟傳曰仍佩往來都提調摠察他邊大將兼察
정조 23년
沈象奎啓曰御營大將以都提調摠察左邊捕盜大將以他邊大將兼察事命下矣在前如此之時有都提調命招之例有從事官發牌聽傳敎之例今番則何以爲之而兼察左邊捕盜大將柳孝源卽爲牌招聽傳敎何如傳曰允發牌
정조 23년
沈象奎啓曰右邊捕盜大將柳孝源以都監中軍明日習陣出去矣所佩命召及大將牌傳令牌何以爲之敢稟傳曰仍佩往來
정조 23년
李書九啓曰藝文提學李秉鼎牌不進推考傳旨今方捧入而七夕製命下之後如是違牌事甚未安更卽牌招何如傳曰允
정조 23년
李書九啓曰藝文提學李秉鼎再牌不進推考傳旨今方捧入而七夕製命下之後如是違牌不卽承膺事甚未安所當更請牌招而係是一日三牌何以爲之敢稟傳曰更爲牌招
정조 23년
傳于李書九曰藝文提學批下更卽牌招使之卽爲膺命
정조 23년
傳于李書九曰左承旨持此御題與藝文提學偕往泮宮試取以來
정조 23년
傳于徐有聞曰政官牌招開政
정조 23년
傳于鄭尙愚曰訓將新除判尹而習陣單子啓下使之先行操後謝恩
정조 23년
徐有聞以吏曹言啓曰成均館司藝金養純呈狀內矣身宿病轉劇飮啖全却時月之內萬無供職之望云典籍鄭泰彦呈狀內矣身素患痰癖之症挾感添劇時月之內萬無起動供職之望云身病俱如是沈重則有難强令察任竝改差何如傳曰允
정조 23년
有政吏批判書徐龍輔進參判李祖承進參議尹光普進同副承旨徐有聞進以金驥燦爲持平李益恢爲獻納沈普永爲正言李龜雲爲修撰金熙周爲副修撰徐有大爲判尹李冕膺爲工曹參判尹孝寬爲禮曹正郞崔雲翰爲司藝李榮祚爲監察鄭基煥爲典籍
정조 23년
再政故判書趙心泰贈左贊成例兼依盟府上勳例加秩贈職事承傳
정조 23년
兵批判書李在學病參判洪聖淵病參議朴奎淳病參知李翊模入直右副承旨金羲淳進副護軍徐美修副司正金麟鍾竝單付
정조 23년
李書九啓曰臣敬奉御題與藝文提學李秉鼎偕往泮宮儒生試取收券六千五百七十二張捧入之意敢啓傳曰科次入侍
정조 23년
鄭尙愚以戶曹言啓曰臣鎭寬與佐郞臣李是釬進詣慶熙宮差備內及內各司依節目眼同看審後有頉處別單書入而修改則擇日擧行何如傳曰允
정조 23년
徐有聞以吏批言啓曰未下直守令當日辭朝上京守令中文武及不爲赴擧蔭官守令今日下送後草記赴擧守令過科後卽爲下送事命下矣自臣曹催促則新除授守令中濟州判官李宗蕃纔已辭朝下去金溝縣令李英紹係是赴擧守令觀光後翌日辭朝云受由上京守令中瑞山郡守金履永狼川縣監安廷善竹山府使韓光迪羅州牧使任焴堤川縣監李喆祚宜寧縣監金宗善俱已下送赴擧守令尙州牧使李素黃州牧使趙榮慶茂朱府使尹文東溫陽郡守趙翼鉉林川郡守徐有升寶城郡守李東野信川郡守權祺咸興判官金基豐聞慶縣監徐興輔義城縣令徐有曾新溪縣令朴性圭江西縣令趙鎭球禮山縣監金魯應平澤縣監尹秤殷栗縣監元在明泰川縣監鄭殷祥皆於觀光翌日下去云長連縣監洪後榮方在郊外云故連爲催促使之卽速下去洪州牧使金履鎬韓山郡守安廷鐸俱以身病方劇寧海府使閔師宣親病沈苦時月之內勢難下去云特敎催促之下不卽還官事體所在極爲未安洪州牧使金履鎬韓山郡守安廷鐸竝令該府拿問處之寧海府使閔師宣親病旣如是則不可强令還任今姑改差何如傳曰允洪州韓山兩倅待其病勢少減下送後草記可也
정조 23년
鄭尙愚以兵曹言啓曰內禁衛將金璿羽林衛將鄭宅柱身病方劇無以供職當此動駕不遠之時領軍之任不可暫曠竝改差其代口傳差出何如傳曰允
정조 23년
兵曹口傳政事以洪龍鎭爲內禁將丁好南爲羽林將
정조 23년
鄭尙愚以備邊司言啓曰冬享大祭及文廟酌獻禮在近而侍從多有罷散者祭官難以分排云在前如此之時亦有請敍之規矣侍從堂上堂下違牌坐罷人員竝爲敍用令該曹口傳付軍職何如傳曰允前判尹李祖源一體敍用可也
정조 23년
鄭尙愚以備邊司言啓曰關西先運襦衣二百四十四領紙衣二百六十五領照數捧上稱量綿品紙品亦爲看審後仍爲監封逢授於齎去禁軍沿路輸運及本道頒給等節各別惕念事措辭關飭之意敢啓傳曰知道
정조 23년
鄭尙愚以備邊司言啓曰卽見平安監司韓用龜災實分等狀啓則平壤等三十九邑置之稍實江界等三邑置之之次尤甚名色不爲擧論仍以爲年分比摠待列邑槪狀齊到更爲登聞計料後祿諸條竝請令廟堂稟旨分付矣其一年內代捧之穀一竝以本色準捧而稍實邑中濱海尤甚面里之次邑之深峽尤甚面里限三分一許令相當穀準折代捧待明秋還作本色事也其一推奴徵債限明秋防塞事也分等旣精所請亦簡竝爲依施本道穀簿連因代捧無邑不紊之餘逢此罕有之豐歲振刷釐正此政其時而道臣已以本色準捧之意嚴飭列邑云如干尤甚面里三分一準折代捧外各別董飭一洗謬習事分付待明春當遣文備郞摘奸之意亦爲預飭何如傳曰允
정조 23년
鄭尙愚以訓鍊都監言啓曰昨日本局諸將官射會時哨官李惟啓三技無分依節目汰去之意敢啓傳曰知道
정조 23년
金羲淳以義禁府言啓曰江原監司南公轍啓本內平康前縣監吳泰齊時縣監趙鎭宣等罪狀竝令攸司稟處事啓下矣趙鎭宣時在任所云依例發遣府羅將拿來吳泰齊已爲身故勿論何如傳曰允
정조 23년
藝文提學李秉鼎疏曰伏以臣以跡則滓穢也以學則蔑劣也豈敢復廁於詞垣重任而從前積逋纔承筵飭之截嚴乃者恩除又値試士之親臨深夜荐召仰煩酬應遂不得不拚棄素守冒昧出膺昵近淸光縱幸忱誠之粗伸反顧初心方切放倒之餘媿今又以文衡引病弘提在外泮製召牌至及於臣臣於年前屢膺是命則揆以義分顧何敢更事違傲而第伏念泮製考試與殿庭讀券大異有文衡則兩館提學不敢替當卽故事也而藝提則比弘提尤有間焉其何以破壞格例晏然趨承乎且臣於再昨公退之路迤入泮中再經習儀侵昏還次重觸風冷寒感乘之頭疼鼻涕証形非細見方伏枕叫苦蠢動無望荐違嚴召只增悚懍玆敢忙構短章仰暴衷懇伏願聖明曲加鑑諒亟令鐫改臣提學之任以重試事俾安私分千萬幸甚臣無任云云答曰省疏具悉卿其勿辭卽爲入來
정조 23년
己未九月二十七日辰時上御便殿左副承旨同副承旨入侍時左副承旨沈象奎同副承旨徐有聞假注書呂東植記注官金景煥承膺祚以次進伏訖上曰院隷一名送于泮中儒生入門數知入可也賤臣承命出傳回奏曰儒生入門爲三萬七千八百五十九人云矣命退承史以次退出
정조 23년
己未九月二十七日辰時上御重熙堂都承旨軍士房承旨入侍時行都承旨閔台爀右承旨李益運假注書尹致永記注官金景煥承膺祚以次進伏訖上曰藝文提學牌去來知入賤臣承命出傳回奏曰姑未入來矣上又命曰出飭牌望也命李益運書傳敎曰以菊製時紛挐之士習猶令通方外爲鄕外儒生咸聚之時也方外旣通則收券必多時原任閣臣直提學以下時任玉堂入直兵曹郞廳試官加差使之收券前待令又命書傳敎曰東伯除拜之後未聞治績之及徹而頑班肆虐敢犯受敎曾莫之致察行査之下尙無皁白何其畏朝令不若頑班乎白翎龍川安邊殷栗失囚逃謫之相續飭敎何如則爲道臣者宜倍禁戢而平康倅正月所犯掩置至今忽以漫語登聞以至農形之啓疎漏又莫甚盡心職事者固若是乎今見吏曹草記道臣事尤萬萬駭然雖似微事向來飭敎何如則給由於狼倅果何意也爲文淸之子者擧措如此將以何顔反面乎江原監司南公轍爲先從重推考仍命退諸臣以次退出
정조 23년
己未九月二十七日未時上御重熙堂右承旨入侍時右承旨李益運假注書呂東植記注官金景煥記事官金珍恪以次進伏訖上命書傳敎曰此將臣受知也深故委任也專自關西防禦北閫南服滾滾超越數歲中遂至登壇而顧彼營洛之役前後殫誠績庸茂著雖汗馬提兵之勞歷數前古罕有爲比屹如干城倚而爲重司三軍之命躋八座之秩未足以酬其伐而旌其功豈知大樹之飄零曾不少淹乃爾嗟衋之極不覺哽咽卒判書趙心泰家成服日致祭仍令該曹加秩贈職照盟府上勳之例節惠亦卽擧行而例賻外倍數輸送柩材擇給命書傳敎曰右承旨許遞又命書傳敎曰承旨前望單子入之待下批牌招察任上曰新除授承旨中罷散人敍用仍命退承史以次退出
정조 23년
己未九月二十七日酉時上御便殿科次入侍時行左承旨李書九左副承旨沈象奎同副承旨徐有聞假注書尹致永記注官金景煥承膺祚試官藝文提學李秉鼎原任直提學徐龍輔大司成李晩秀原任直提學鄭大容原任直閣金祖淳直閣金近淳修撰閔命爀校理南履翼副校理曺錫中兵曹佐郞金秀臣檢校待敎李存秀以次進伏訖上命試官分考各道試券考訖上命書九傳敎曰七夕製賦居首三中一慶尙道幼學申應堯直赴會試三中忠淸道幼學金成簡慶尙道進士鄭述咸鏡道幼學金象鍒草三中咸鏡道幼學尹忠植等四人給二分三下京幼學尹應大李容愚京畿進士尹行澈忠淸道幼學柳鎭學慶尙道幼學李泰燮全羅道幼學鄭在天黃海道生員洪聖肇平安道幼學車亨逵咸鏡道生員李若洙等九人草三下京幼學尹慶曾進士宋翼淵幼學吳相聖華城幼學金奎應廣州幼學丁厚祥開城府幼學李馨江華幼學李希溫京畿生員尹行慶幼學尹㦪江原道幼學鄭鴻漸生員任希昊忠淸道生員柳鎭穆慶尙道幼學李毅行全羅道幼學黃濟州幼學金仁文等十七人給一分次上京幼學李勳九尹慶烈李鎭泰尹耆烈洪浚榮進士南周獻幼學尹錫永權命錫華城幼學金箕良廣州幼學韓世翊開城府幼學金聲集江華幼學宋弘濂京畿幼學宋致來劉在淳閔安世金豐進許蓍生員具龜年幼學朴永源江原道生員康柱石幼學金鑰李勉翼生員閔晉秀幼學李顯協忠淸道幼學李升運生員宋欽詩幼學趙鍾晉李仁榮鄭履中鄭文承權百應李集灝慶尙道幼學金龍九生員柳翁文幼學趙溶朴采全羅道幼學申世洛韓思英趙奎華進士韓一相黃海道幼學洪栻生員張漢栻幼學趙龍師平安道幼學金處溫崔漢鳳等四十五人各韻書一件賜給仍命退諸臣以次退出
정조 23년
行都承旨閔台爀坐行左承旨李書九坐右承旨鄭尙愚坐直左副承旨徐有聞坐直右副承旨韓用鐸坐同副承旨金履永未肅拜注書金啓溫仕直一員未差假注書呂東植仕事變假注書弼聖賚仕
정조 23년
李書九啓曰明日文廟酌獻禮齋戒再明日殿座相値視事頉稟之意敢啓傳曰知道
정조 23년
鄭尙愚啓曰臣尙愚以壯勇衛戎器點考進去下直之意敢啓傳曰知道
정조 23년
李書九啓曰在前謁聖試士時有時原任大臣入侍之例今番則何以爲之敢稟傳曰依例爲之左相許筵敎遣史官傳諭入來則當有面諭而體諒者矣
정조 23년
傳于鄭尙愚曰近見諸道狀啓關東一路外農形庶可領略比之夏間雖出望外秋成之後益知今年民間之或有白徵此意嚴飭諸道明日以後連値殿座其後又値大享再明日次對進定於今日
정조 23년
李書九啓曰在前謁聖試士時有宗宰磨鍊入侍之例今番則何以爲之敢稟傳曰依例爲之
정조 23년
鄭尙愚啓曰臣依定式進詣明政門月臺壯勇衛戎器點考則皆無頉仍以傳敎內辭意勞問則亦皆好在云矣敢啓傳曰知道
정조 23년
承旨前望單子入之韓用鐸落點
정조 23년
傳于鄭尙愚曰左議政入侍
정조 23년
鄭尙愚啓曰行大司憲權裕未肅拜執義沈奎魯掌令鄭澣持平金熙洛呈辭持平金驥燦在外掌令一員未差監察茶時之意敢啓傳曰謁聖在近侍臣當爲備員兩司及玉堂未肅拜在外人員許遞與未差之代前望單子入之待下批牌招察任
정조 23년
玉堂臺諫前望單子入之副應敎趙弘鎭修撰朴崙壽副修撰曺允遂校理尹序東獻納李垿掌令南惠寬落點
정조 23년
李書九啓曰新除授副應敎趙弘鎭以前任康津縣監方在解由未出中何以爲之敢稟傳曰勿拘
정조 23년
賓廳卜相以沈煥之爲左議政
정조 23년
傳于李書九曰玉堂中抄啓文臣許遞前望單子入之待下批牌招察任
정조 23년
校理前望單子入之尹悌東落點
정조 23년
吏曹口傳政事以金履永爲右通禮
정조 23년
兵曹口傳政事上護軍李祖源副護軍尹行元竝單付
정조 23년
閔台爀啓曰假注書尹致永身病猝重勢難察任今姑改差何如傳曰允
정조 23년
以假注書望筒傳于閔台爀曰侍從乏人近於故寔書進知其可取注書柳台佐先付司果仍以侍從施行
정조 23년
傳于鄭尙愚曰漢城府堂上中時帶將任人許遞今日政差出
정조 23년
備邊司薦望以李漢豐爲訓鍊大將徐有大爲禁衛大將申大謙爲摠戎使李得濟爲御營大將申大顯爲壯勇大將
정조 23년
兵曹訓鍊大將單李漢豐禁衛大將單徐有大摠戎使單申大謙壯勇大將單申大顯御營大將單李得濟
정조 23년
鄭尙愚啓曰訓鍊大將徐有大御營大將申大顯時無職名令該曹口傳付軍職何如傳曰允
정조 23년
兵曹口傳政事大護軍徐有大護軍申大顯竝單付
정조 23년
閔台爀啓曰右副承旨金羲淳未承牌同副承旨徐有聞鑄字所進臣台爀吏兵批兼進之意敢啓傳曰知道
정조 23년
鄭尙愚以兵批言啓曰左議政李秉模勉副送西事命下矣當爲隨品置處而領中樞一窠他大臣今方見帶依例從座目判中樞有闕之代下批之意敢啓傳曰知道
정조 23년
有政吏批判書徐龍輔參判李祖承參議尹光普進行都承旨閔台爀進以尹悌東爲司諫李義弼爲判尹李翊模爲左尹李得臣爲社稷提調李東萬爲吏曹正郞韓致海爲禮曹佐郞金喆修爲奉常僉正鄭景祚爲寧海府使李東憲爲伊川府使洪聖淵爲春川府使柳啓源爲瑞山郡守許晊爲寧越府使左議政單沈煥之承文都提調單沈煥之壯勇提調單申大顯養賢主簿單李敬參
정조 23년
以正言望筒傳于徐有聞曰昨始聞之講製多年出六已久而尙在未通淸之中云監察柳遠鳴持平除授前監察姜浚欽正言除授
정조 23년
吏批再政以李基讓爲戶曹參判金履翼爲兵曹參判洪樂游爲兵曹參知邊得翰爲直講牟達謙爲奉常主簿持平柳遠鳴正言姜浚欽除授事承傳檢閱單李存秀洪奭周已上還付事承傳注書單金啓溫以金履永爲應敎
정조 23년
吏批三政以李萬榮爲左通禮鄭基煥爲監察沈瑾之爲司饔主簿金履永爲司諫左尹姜彝正右尹李翊模
정조 23년
兵批判書李在學進參判未差參議朴奎淳入直參知洪樂游病行都承旨閔台爀進判中樞府事單李秉模以李邦一爲知中樞李鼎運爲都摠管尹行元爲副摠管閔宗爀爲宣傳官鄭宅休爲都摠都事金應瑞爲訓鍊判官牟達謙爲訓鍊主簿許浣爲武兼金光浩爲守門將金昌瑞爲麟山僉使護軍李益運李得濟申大謙副護軍沈象奎金羲淳洪義浩李普天李敬五李儒慶副司直李殷模權坪李益恢尹命烈金驥燦沈普永李龜雲金履載已上竝單付以申鴻周爲京畿水使
정조 23년
傳于鄭尙愚曰新除喬桐水使在拜峯鎭城門前勢難入來改差更爲差代
정조 23년
兵批再政以李文爀爲京畿水使
정조 23년
吏批五政京畿水使李文爀今加嘉善加資事承傳喬桐府使單李文爀
정조 23년
備忘記喬桐水使李文爀下直長弓一張長箭一部片箭一部筒兒一箇賜給
정조 23년
鄭尙愚啓曰臣與右副承旨韓用鐸伴直矣纔以偕來承旨進去伴直無人左副承旨徐有聞卽爲牌招何如傳曰允
정조 23년
記注官金錫泰書啓臣敬奉聖諭馳往傳諭于北部鎭長坊三淸洞契議政府左議政沈煥之所住處則以爲臣曾以庸姿猥叨重任世敎民憂茫然無彌綸之圖而幸賴有右位大臣隨事遮護得免大何猶懼負乘之招災伏蒙聖恩閔覆如天許解中書投閒西樞庶得以歌詠洪造以送餘生今於匪意乃伏蒙重卜之命仍伏承史官之臨宣聖諭卽起簉朝爲敎臣震懍驚惶莫知措躬之所也且伏念聖廟祗謁只隔一宿臣敢不聞命竭蹶出參陪衛之列而第臣賤疾適値霜寒挾痰添感誠無束帶趨召之望伏地隕越不知所云少俟病間略構文字仰陳衷懇冀蒙體諒之恩云矣敢啓答曰知道卿於中書旣無情勢明日酌獻聖廟東班班首當備員進參趁今出肅可以齋宿此意更遣承旨傳諭之意坐直承旨往傳與之偕來
정조 23년
鄭尙愚以兵批言啓曰前京畿水使申鴻周旣以未赴任改差所授加資依例還收之意敢啓傳曰知道
정조 23년
鄭尙愚以兵曹言啓曰南行宣傳官南錫九未滿十朔依前例成才間姑爲停試之意敢啓傳曰知道
정조 23년
鄭尙愚以兵曹言啓曰今日各廳堂下武臣朔試射時武臣兼宣傳官丁海翼未滿四中權思穆八月朔退試時未滿四中竝依定式各決棍十度身病及呈辭受由人等追試次懸頉以入之意敢啓傳曰知道
정조 23년
閔台爀以戶曹言啓曰時御所內各司依定式發遣本曹正郞臣李靖模與兵曹參知臣李翊模佐郞臣金秀臣東所衛將臣具達遠西所衛將臣金洪運南所衛將臣李性淵北所衛將臣白東遠眼同看審後有頉處別單書入而修改則擇日擧行何如傳曰允
정조 23년
閔台爀以戶曹言啓曰文昭殿碑閣蠶壇碑閣追慕洞碑閣淨業院碑閣流霞亭依定式發遣本曹郞廳奉審則文昭殿碑閣蠶壇碑閣姑無頉處追慕洞碑閣雨漏一庫四面墻垣瓦子間間脫落淨業院碑閣雨漏一庫懸板紗籠破傷流霞亭雨漏三庫萬懷堂雨漏一庫千慕堂雨漏一庫四面墻垣瓦子間間脫落分付各該司使之卽速修改之意敢啓傳曰知道
정조 23년
李書九以禮曹言啓曰卽接永禧殿令所報則朔望焚香受香在於今三十日而參奉權瑞應今此謁聖科欲爲觀光令今方入直受香無人云莫重直所不可一時暫曠依定式令吏曹假官一員以成均館官員口傳啓下以爲替直受香之地何如傳曰允
정조 23년
李書九以禮曹言啓曰全羅道觀察使封進來十月令宗廟薦新柚子乾柿子今方來到今二十九日薦進而景慕宮薦新柚子則例以慶尙道所封薦進矣本道所封未及上來莫重薦獻不可後時以全羅道觀察使加封柚子同日一體薦進何如傳曰允
정조 23년
鄭尙愚以壯勇營言啓曰新除授京畿水使申鴻周旣有改差之命矣該鎭多有擧行之事今姑仍任何如傳曰允
정조 23년
鄭尙愚以壯勇營言啓曰本營牙兵等私獵於楊州地矣中豹一頭捉得封進而捉虎軍姓名別單書入之意敢啓傳曰知道
정조 23년
鄭尙愚以御營廳言啓曰今九月二十九日親臨春塘臺齋宿三十日由集春門詣文廟酌獻禮後還御春塘臺文武科試取時依兵曹節目弘化門入直軍六十二名銅龍門入直軍二十七名建陽門入直軍二十名內各留營直五名該入直將官率領仍直餘皆待標信除出新營入直軍三十名內除營直五名依例除標信除出新營入直千摠金衡柱哨官金衡遠出番把摠蔡顯九哨官崔秀崗率領設布帳先爲排立出番鄕軍三哨領軍千摠李彦煐把摠李彬哨官崔秀崗金鼎猷姜碩璜率領侍候於集春門外待標信入來與布帳外排立軍替代環衛入直軍各還本處入直事畢後待標信罷出之意敢啓傳曰知道
정조 23년
徐有聞以刑曹言啓曰今此謁聖放榜時天童軍例自本曹待令而文科則全數定給武科則只給甲乙科事曾有定式今亦依此擧行之意敢啓傳曰知道
정조 23년
敎京畿水使李文爀書王若曰摠三道之舟師爲任最重揀一代之閫望非卿莫宜式循僉謀庸畀隆寄眷彼喬桐設鎭便同細柳開營島嶼蒼茫湖海扼咽喉之勢襟帶環控沁都依唇齒之形遙制三邊奚但作屛之責保守一面更兼治繩之方惟卿金貂新資弓馬宿譽瀛都受牧早試盤錯之才湖閫掌戎素負干城之略材優剸理前後之績庸有稱職非超遷內外之踐歷已及玆授卿以京畿水軍節度使兼三道統禦使喬桐府使卿其益懋殊績秪服寵章要以人和爲先宜念撫鎭堡而綏民物雖曰天塹可恃必勉修器械而峙餱糧惟稟裁自有舊規而措置豈循常典於戲壁壘增彩須及天未雨之時刁斗無聲佇見海不驚之效故玆敎示想宜知悉知製敎南履翼製進
정조 23년
己未九月二十八日辰時上御重熙堂左承旨入侍時左承旨李書九假注書尹致永記注官金景煥承膺祚以次進伏訖上命書九書判付上曰吏判入來乎知入也賤臣承命出傳姑未入來回奏命退諸臣以次退出
정조 23년
己未九月二十八日午時上御重熙堂禮兵房承旨入侍時行左承旨李書九右承旨鄭尙愚假注書呂東植記注官金景煥承膺祚以次進伏訖上曰來待諸臣入侍出榻敎賤臣承命出傳與檢校提學鄭民始吏曹判書徐龍輔偕入進伏上曰予方整齊衣冠坐以俟之吏房承旨持卜相望斯速入來而望筒則承旨旣持入勿爲封入也賤臣承命出傳同副承旨徐有聞持卜相望進伏命入之點下踏啓訖有聞擎出命書傳敎曰重卜于卿者非卿莫可況今聖廟祗謁隔宵此時中書之任豈待駕屨卿須卽起簉朝仍卽肅命事遣史官傳諭于左議政仍敎曰此傳敎先爲出給賤臣承命出給上曰大將望筒亦爲催促持入景煥承命出持入點下踏啓訖尙愚曰新除授禁衛大將徐有大卽爲牌招傳授命召何如上曰依爲之出擧條上曰訓將望筒催促持入賤臣承命出持入點下踏啓訖尙愚曰新除授訓鍊大將李漢豐卽爲牌招傳授命召何如上曰依爲之出擧條上曰壯勇大將望筒又爲持入景煥承命出持入點下踏啓訖尙愚曰新除授壯勇大將申大顯卽爲牌招傳授虎符及傳令牌何如上曰依爲之出擧條尙愚曰御營大將申大顯移拜壯勇大將矣將兵之任不可一刻無摠察之人何以爲之乎上曰御營大將出代間都提調摠察從事官發牌聽傳敎御將之代老病及時任將臣外擬入可也出擧條仍命持入望筒賤臣承命出持入點下踏啓訖尙愚曰新除授摠戎使申大謙時在江原道伊川府任所御營大將李得濟時在京畿喬桐府任所使之乘馹上來事下諭何如上曰依爲之出擧條仍命書榻敎曰新除授御營大將李得濟乘馹上來事下諭喬桐水使之代今日政差出待下批當日辭朝命書榻敎曰試官望乏人前承旨洪義浩前府使李儒慶前縣監李殷模權坪罪名竝分揀春川府使李普天寧越府使李敬五內移上曰前翰林李存秀洪奭周前注書金啓溫罪名竝蕩滌待下批竝卽牌招入直出榻敎上曰副摠管李潤慶許遞加望人中擬入出榻敎上曰新除授守令皆令今日辭朝命退諸臣以次退出
정조 23년
行都承旨閔台爀齋宿行左承旨李書九齋直右承旨鄭尙愚齋直左副承旨徐有聞齋宿右副承旨韓用鐸齋宿同副承旨金履永齋宿注書金啓溫齋宿李弘謙齋直事變假注書弼聖賚仕
정조 23년
韓用鐸啓曰新除授同副承旨金履永以前任瑞山郡守方在解由未出中何以爲之敢稟傳曰勿拘牌招
정조 23년
徐有聞啓曰今此試官望中時無職名人令該曹口傳付軍職何如傳曰允
정조 23년
吏曹口傳政事以李弘謙爲注書
정조 23년
右副承旨韓用鐸書啓臣敬奉聖諭馳往傳諭于北部鎭長坊三淸洞契議政府左議政沈煥之所住處則以爲臣伏奉史官書啓之批下者聖諭諄諄特遣坐直承旨宣以偕來之意臣伏地震懍莫省措躬之所謹當冒入文字恭俟處分云臣旣承偕來之命姑爲仍留之意敢啓傳曰知道
정조 23년
兵曹口傳政事以金達淳尹得逵爲副摠管
정조 23년
右副承旨韓用鐸書啓大臣今方簉朝臣則仍爲隨入之意敢啓傳曰知道
정조 23년
傳于鄭尙愚曰侍衛軍兵毛具
정조 23년
左議政沈煥之疏曰伏以臣姿本庸鈍年又衰頹百無所似而猥被聖朝之殊眷遂叨中書之重任是豈有學識之足以彌綸世道而才調之足以經濟國事乎惟其少壯之時頗以性氣自許好義而嫉惡推以愛君父則不欲以爵祿之得失而移其心攻亂賊則不欲以身家之屈其節數十年間流離嶺海落拓溝塍幸而不死者賴我殿下之聖明也非臣之所能自揣而白首遲暮益蒙特達之殊恩徧躐兩銓驟躋三事伏未知聖意奚所取於臣哉蓋謂臣之性氣猶或不衰有可以秉義理扶國勢而尊君德於三古明聖志於百世耳今臣屢閱世故而憂慽之所熏灼災疾之所侵撓心隨形槁精旣銷而氣不能衛矣少而無學問之工老而無操履之實故人之所未能而臣敢云能之哉典章文物甲兵錢穀尤非臣之所敢擬議而況夫紀綱不振邪說橫流而非一葦之可抗則臣如之何矣隄防日壞突豕著形而無千勻之可發則臣如之何矣重入中書與謀國政世敎之何以扶植生民之何以康濟茫如墜煙霧之中秪增聖躬之憂勤而莫禦四方之譏笑則如臣之大小狼狽固不足言其於起羞淸朝貽累大德亦豈細故哉今酌獻聖廟齋宿有命臣敢不念行不駕屨之義而第臣私情如右所陳且狗馬之疾遇冷闖發無以自力趨列而近侍之臣以偕來宣諭滯宵陋巷臣震慄徊徨仰瞻北極不知所以爲圖矣伏乞聖慈卽收偕來之命仍治臣慢命之罪而亟鐫其重授議之銜俾臣得以優游邱壑歌詠聖恩以畢桑楡之餘暉千萬幸甚臣無任云云答曰省疏具悉卿懇重卜之意略及敦諭卿當幡然出膺何爲更上之辭本至於紀綱之不振莫曰非一葦可抗處置得宜則不振者自振隄防之日壞莫曰無千勻可發寬猛各適則似壞而不壞民生之不能康濟職由於勸廉懲賞之昧弛而世敎之不能扶植一則正學之不明一則名行之不修今日救弊之道豈在他求惟望卿等之精曰協贊自餘在面際卿須卽起造朝仍傳曰此批答遣史官傳諭今日出宮詣齋所肅命於帳殿之意承旨亦爲傳諭與之偕入